REGOLAMENT TAL-KUNSILL (KE) Nru 125/2008
tat-12 ta’ Frar 2008
li jemenda r-Regolament (KE) Nru 3286/94 li jistabbilixxi l-proċeduri tal-Komunità fil-qasam tal-politika kummerċjali komuni sabiex jiġi żgurat l-eżerċizzju tad-drittijiet tal-Komunità skond ir-regoli internazzjonali tal-kummerċ, b’mod partikolari dawk stabbiliti taħt l-awspiċji ta’ l-Organizzazzjoni Dinjija tal-Kummerċ
IL-KUNSILL ta’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 133 tiegħu,
Wara li kkunsidra l-proposta tal-Kummissjoni,
Billi:
(1)
Ir-Regolament tal-Kunsill (KE) Nru 3286/94 (1) jipprovdi mezzi proċedurali lil kull impriża Komunitarja sabiex titlob li l-Kummissjoni tinvestiga ostakoli għall-kummerċ adottati jew miżmuma minn pajjiż terz, meta dawn l-ostakoli jkollhom effett fuq is-suq ta’ dan il-pajjiż terz u effetti kummerċjali kontrarji fuq l-impriża Komunitarja.
(2)
Madankollu, skond l-Artikolu 4(1) tar-Regolament (KE) Nru 3286/94, ilment minn impriża Komunitarja huwa ammissibbli biss jekk l-allegat ostakolu għall-kummerċ ikun is-suġġett ta’ dritt ta’ azzjoni stabbilit skond ir-regoli kummerċjali internazzjonali stipulati fi ftehim kummerċjali multilaterali jew plurilaterali. Dan ifisser li lmenti li jallegaw ksur ta’ obbligi bilaterali minn pajjiż terz iridu jirriferu wkoll għall-ksur ta’ regoli multilaterali jew plurilaterali sabiex ikunu ammissibbli.
(3)
Mill-adozzjoni tar-Regolament (KE) Nru 3286/94, il-Komunità kkonkludiet numru ta’ ftehim bilaterali li fihom regoli sostantivi dwar il-kummerċ bejn il-Komunità u pajjiżi terzi li jmorru lil hinn sew mir-regoli ta’ l-Organizzazzjoni Dinjija tal-Kummerċ (WTO). Barra minn hekk dawn il-ftehim jinkludu mekkaniżmi effiċjenti u obbligatorji għar-riżoluzzjoni ta’ disputi sabiex jiġu aġġudikati disputi dwar dawk l-obbligi “WTO plus”.
(4)
Id-dipendenza ta’ l-impriżi Komunitarji fuq il-ftehim bilaterali sabiex iressqu lmenti taħt ir-Regolament (KE) Nru 3286/94 jikkontribwixxi għas-sorveljanza tar-rispett ta’ l-obbligi li jinsabu f’dawn il-ftehim u għat-trattament ta’ l-ostakoli fil-kummerċ, sabiex b’hekk jitjiebu l-aċċess għas-suq għall-esportaturi u t-tkabbir u l-impjiegi fil-Komunità.
(5)
Fid-dawl ta’ dawn l-iżviluppi, u sabiex jonqos il-piż amministrattiv fuq l-impriżi Komunitarji, id-dritt ta’ dawn l-impriżi li jressqu lmenti dwar ostakoli għall-kummerċ għandu jiġi estiż sabiex jinkludi l-allegati ostakoli għall-kummerċ, li jkunu biss is-suġġett ta’ dritt ta’ azzjoni stabbilit skond regoli kummerċjali internazzjonali stipulati fi ftehim bilaterali kummerċjali
(6)
Ir-Regolament (KE) Nru 3286/94 għandu jiġi emendat kif meħtieġ,
ADOTTA DAN IR-REGOLAMENT:
Artikolu 1
L-Artikolu 4(1) tar-Regolament (KE) Nru 3286/94 huwa sostitwit b’dan li ġej:
“1. Kull intrapriża tal-Komunità, jew kull assoċjazzjoni li għandha jew li ma għandhiex personalità legali, li taġixxi f’isem intrapriża waħda jew aktar tal-Komunità, li tikkonsidra li intrapriżi tal-Komunità bħal dawn ġarrbu effetti kummerċjali kontra bħala riżultat ta’ ostakoli għall-kummerċ li għandhom effett fuq is-suq ta’ pajjiż terz, tista’ tagħmel ilment bil-miktub.”
Artikolu 2
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu japplika fl-intier tiegħu u huwa applikabbli direttament fl-Istati Membri kollha.
Magħmul fi Brussell, 12 ta’ Frar 2008.